
ИЗВОД ИЗ ЗАПИСНИКА СА XXVIII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 27.11.2023. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XXVIII редовна сједница Скупштине општине Теслић одржана је у понедјељак, дана 27.11.2023. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић, који је исту сазвао актом број: 01-013-94/23 од дана 20.11.2023. године.

На почетку сједнице било је присутно 25 одборника, што је омогућило легитимно и несметано доношење одлука на Скупштини. Одсутни су били одборници: Марко Тривуновић, Ђорђе Гајић, Ален Сеферовић и Маринко Ђукић. Поред њих, такође су били присутни: Начелник општине Теслић, Милан Миличевић, замјеник Начелни-ка општине Теслић, Милован Станковић, начелници одјељења Општинске управе Теслић, као и представници медија. Предсједник СО је информисао Скупштину да је запримљено обавјештење од Клуба одборника СНСД-а и да њихов Клуб убудуће чине: Недељко Керић, Предраг Девић, Радислав Ђурић, Срђан Кљечанин, Марина Малетић, Синиша Гаврић, Лука Радонић, Драженко Вуковић и Марко Тривуновић. Шеф Клуба одборника СНСД-а је Недељко Керић, док је замјеник Kлуба одборникa Предраг Девић. Предсједник СО је нагласио да прочитано обавјештење требају потписати сви одборници који чине Клуб, те да се такво достави у Стручну службу СО. Прије утврђивања Приједлога дневног реда, предсједник СО је ставио на расправу Извод из записника са ХХVII редовне сједнице, одржане 06.10.2023. године. Пошто није било примједби на Извод из записника са ХХVII редовне сједнице, предсједник СО је исти дао на гласање који је једногласно усвојен:

Гласање: ЈЕДНОГЛАСНО „ЗА“ (25 одборника).

Уз предложени дневни ред који је утврђен сазивником, начелник општине је предложио сљедећу допуну дневног реда:

На основу члана 70. Пословника о раду Скупштине  општине Теслић („Службени гласник општине Теслић“, број: 4/17) начелник општине предлаже допуну дневног реда са сљедећим тачкама: 

1. Приједлог Одлуке о иницијативи за добијање посебног статуса Јавне установе ОШ „Петар Кочић“ Угодновић;

2. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић;

3. Приједлог Одлуке о начину и условима продаје градског грађевинског земљишта непосредном погодбом на локалитету Трг српских бораца;

4. Приједлог Одлуке о начину и условима продаје градског грађевинског земљишта непосредном погодбом за потребе храма у Српској православној црквеној општини Блатница;

5. Приједлог Одлуке о начину и условима продаје градског грађевинског земљишта непосредном погодбом на локалитету Кнежпоље;

6. Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“;

7. Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“.

Пошто није било учесника у расправи, предсједник СО је дао на гласање Приједлог за допуну дневног реда, Приједлог је једногласно усвојен:

Гласање: ЈЕДНОГЛАСНО „ЗА“ (25 одборника).

Након што је усвојен Приједлог за допуну дневног реда, предсједник СО је дао на гласање сљедећи Приједлог Дневног реда 28. редовне сједнице СО Теслић:

Д н е в н и  р е д
1. Информација о реализацији Пројекта реконструкције и проширења филтер станице у Студенцима;

2. Информација о стању основног и средњег образовања на подручју општине Теслић са прегледом успјеха ученика на крају школске 2022/23. године, уписом ученика у прве разреде основних и средњих школа за школску 2023/24. годину и приједлогом мјера за побољшање стања;
3. Информација о извршењу Буџета општине Теслић за период I-IX 2023. године;
4. Нацрт Буџета oпштине Теслић за 2024. годину:

а) Нацрт Одлуке о усвајању Буџета општине Теслић за 2024. годину; 
б) Нацрт Одлуке о извршењу Буџета општине Теслић за 2024. годину;
5. Приједлог Одлуке о висини стопе пореза на непокретности на подручју општине Теслић за 2024. годину;
6. Приједлог Одлуке о висини вриједности непокретности по зонама на подручју општине Теслић;
7. Приједлог Одлуке о начину и условима продаје градског грађевинског земљишта непосредном погодбом на локалитету Трг српских бораца;

8. Приједлог Одлуке о начину и условима продаје градског грађевинског земљишта непосредном погодбом за потребе храма у Српској православној црквеној општини Блатница;

9. Приједлог Одлуке о начину и условима продаје градског грађевинског земљишта непосредном погодбом на локалитету Кнежпоље;

10. Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“;

11. Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“;
12. Нацрт Програма рада Скупштине општине за 2024. годину;
13. Приједлог Одлуке о расписивању Јавног конкурса за избор и именовање једног члана Одбора за жалбе Општинске управе Теслић;
14. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић;

15. Приједлог Одлуке о оснивању Савјетодавног тијела за заштиту потрошача услуга од општег економског интереса;

16. Приједлог Одлуке о иницијативи за добијање посебног статуса Јавне установе ОШ „Петар Кочић“ Угодновић;

17. Одборничка питања; 

18. Разно. 
Приједлог дневног реда 28. редовне сједнице СО Теслић је једногласно усвојен:

Гласање: ЈЕДНОГЛАСНО „ЗА“ (25 одборника).

Ад. 1. Информација о реализацији Пројекта реконструкције и проширења филтер станице у Студенцима;
Уводно излагање је изнио Милован Станковић, замјеник Начелника општине Теслић.

Синиша Китић – „Сматрам да је ово један од најбољих пројеката у скоријој историји Општине Теслић. Првенствено, значај овог пројекта је у проширењу водоводне мреже. Долазим из мјесне заједнице која има проблема са водоводом, гдје се становништво снадбијева из мјесног водовода, а који је у катастрофалном стању. Још 2016. године је Општина Теслић Мјесној заједници Булетић дала приједлог за рјешење водовода. Међутим, тада се већински дио становништва није сложио с тим приједлогом. Стално смо одржавали састанке са Општинском управом Теслић и са ПКД „Рад“ а.д. Теслић како би се обезбиједила средства у циљу прикључивања МЗ Булетић на градски водовод. Самим завршетком Пројекта реконструкције и проширења филтер станице у Студенцима, отвара се могућност за проширењем градске водоводне мреже. Захваљујем се начелнику и цијелом руководству Општинске управе, јер је направљен приједлог и тренутно је у процесу израде пројекат за изградњу градског водовода за МЗ Булетић“.
Мирослав Липовчић – „Кроз FISHE пројекат Општина Теслић већ 10 година ради на унапређењу водоснадбијевања, каналисања и пречишћавања отпадних вода. 

Желим још да кажем да Општина Теслић паралелно са овим активностима унапређује снадбијевање на подручјима која нису обухваћена FISHE пројектом. У склопу тих активности прошле године је у МЗ Прибинић урађен пројекат реконструкције локалног водовода у вриједности од 1.100.000,00 КМ. До краја године ће бити завршена прва фаза реконстукције водовода и она је у потпуности финансирана из буџета општине Теслић. Такође, прошле године је рађена реконструкција водовода у МЗ Шњеготина и МЗ Блатница.“

Стојан Смиљанић – Напоменуо је да је овим пројектом предвиђена и замјена комплетног главног вода од филтер станице до града и да се тиме рјешава будућност и питање снадбијевања како градског, тако и приградских насеља, комплетног Чечавског краја, Витковаца, а оставља се и могућност проширења градског водовода у сливу Мале Усоре. „Похвалио бих Општинску управу Теслић и спремност појединаца да се кандидују за пројекат код међународних институција ради прибављања донације од стране Чешке развојне агенције у износу од 5.000.000,00 КМ. Општина Теслић се симболично захвалила Чешкој развојној агенцији додјелом Златне плакете.“
Предсједник СО је дао на гласање Информацију о реализацији Пројекта реконструкције и проширења филтер станице у Студенцима, која је усвојена са:
Гласање: 17 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.

 Ад. 2. Информација о стању основног и средњег образовања на подручју општине Теслић са прегледом успјеха ученика на крају школске 2022/23. године, уписом ученика у прве разреде основних и средњих школа за школску 2023/24. годину и приједлогом мјера за побољшање стања;
Предраг Девић – Рекао је да је јутрос засједала Комисија за младе и популациону политику на којој су четири члана била присутна, док је један члан оправдано био одсутан. „На засједању Комисије су донесени одређени приједлози који требају да се испоштују и да се ураде кроз Скупштину општине и кроз саму Комисију, а то је да се на нивоу локалне заједнице настави рад са основним и средњим школама када су у питању предавања о темама које су веома битна као што су: наркотици, вршњачко насиље, полно преносиве болести.“ 
Синиша Гаврић – „На подручју Општине Теслић егзистирају 32 школе укупно, укључујући двије средње, осам централних основних школа и 22 подручне школе. Укупан број ученика у основним школама је 2787, што је за 77 ученика мање него претходне године. По мени је то алармантно и сви у овој сали се требамо запитати зашто је из године у годину све мање становништва и дјеце. Укупан број ученика у средњим школама је 1056, што је за 58 мање у односу на претходну годину. Број запослених у основним школама је 466, док је тај број у средњим школама 140. Овај податак нам говори да на подручју Општине Теслић у образовном сектору ради 606 запослених. Основну школу заврши 346 ученика, а у Теслићу средњу школу упише 282 ученика, на основу чега се може закључити да 64 ученика послије основне школе већ оде из Теслића. Да ли је то до уписне политике или других разлога, углавном видимо да нешто не одговора. (...) Слажем се са 12 мјера које су предложене у Информацији, али предлагачу у име Клуба одборника СНСД-а предлажем да се додају тачке 13. и 14. које гласе: 

· Субвенција карата за ученике путнике у износу од 50,00 КМ мјесечно,
· Покретање Иницијативе СО Теслић за хитно ангажовање логопеда у основним школама, ради унапређења квалитетног васпитно-образовног процеса.

Рађено је истраживање у двије основне школе (ОШ „Петар Петровић Његош“ и ОШ „Вук Караџић“), гдје је ангажовано 14 асистената за рад са дјецом. Ни у једној школи није ангажован логопед, а потреба је логопедског третмана за ближе 80-оро дјеце. То су изразили родитељи. Ово је истраживање само за наведене двије школе, а стање у осталим школама на селима је вјероватно и теже, из разлога што дјеца нису укључена у предшколско – васпитни образовни систем. У Дому здравља је запослен један логопед, а он је на трудничком боловању и за њега тренутно нема замјене. Да ли је један логопед довољан за становништво Општине Теслић?“ (...)
Синиша Китић – „Сматрам да Општина Теслић итекако улаже велике напоре у образовање, поготово у основно образовање. Сами пројекти као што су реконструкција школе у Криваји, реконструкција школе на Горњем Булетићу, изградња модерног дјечијег игралишта код ОШ „Иво Андрић“ на Ђулићу, суфинансирање дворане у ОШ „Петар Петровић Његош“, говоре сами за себе. Само на основу ових пројеката, сматрам да Општина Теслић улаже огромна средства у образовање.“
Стојан Смиљанић – „Тачно је да је тренутно логопед у Дому здравља на трудничком боловању, али има замјена. Велике су гужве код логопеда и инсистираћемо на томе да се тај проблем што прије ријеши. Схватамо све већу потребу дјеце за логопедом. Што се тиче самог превоза ученика, већ у почетку су одвојена средства за суфинансирање карата код локалног превозника и ове године смо инсистирали на састанку са локалним превозником да видимо гдје се та средства улажу“. (...)
Синиша Гаврић (реплика) – „Нисам ја овдје причао о инфраструктури и улагању Општине. Сасвим је нормално и подржавам сва улагања што су колеге навели од стране Општине, међународних организација и Владе Републике Српске. Што се превоза тиче, мој приједлог је био да се субвенционишу карте сваком ученику лично, а не да се средства пребацују превознику, па да он с тим манипулише и ради шта хоће. Сматрам да би у Програму рада СО требало да унесемо Одлуку о превозу ученика, којом би се све детаљније дефинисало.“

Милован Станковић – „Ријеч је о врло озбиљној теми и нико од свих политичких субјеката овдје неће добити велики број политичких поена. Чињеница је да ми, без обзира на националну припадност, одумиремо на овим просторима. Сразмјерно економској моћи, Буџету општине Теслић и иницијативности актуелне локалне власти на простору Општине Теслић задњих година, учињени су крупни напори у правцу реконструкције и стварање повољнијих услова за боравак наше дјеце у основним и средњим школама. Када је у питању превоз ученика, по задњем показатељу Одјељења за финансије, ми смо за 10 мјесеци створили обавеза од око 250.000,00 KM по основу превоза ученика и видјели смо да нешто није у реду. То су велика средства, плус средства која ЈУ Центар за социјални рад плаћа за карте превоза ученика из категорије социјално угрожених у цијелости. Ових дана спроводимо интензивне активности са локалним превозником да видимо шта је најфункионалније да урадимо када је у питању превоз ученика. Да ли је то да директно субвенционирамо превоз ученика родитељима или да то радимо на начин као што смо до сада радили, али чињеница је да ми као локална заједница нисмо задовољни квалитетом превоза ни ученика ни становништва. Мислим да неке ствари морамо унаприједити, прије свега да видимо ко све плаћа ту карту за нашег основца. По неким информацијама, нећу узети да су тачне, дио финансирања карата плаћају родитељи, један дио плаћа министарство по закону зато што то и јесте надлежност Владе Републике Српске, а једним дијелом Општина Теслић. У наредним данима ћемо видјети шта тачно ми плаћамо и какву услугу ми добијамо за то. Да ли је то да ми финансирамо да имамо линије према Липљу, Очаушу и Витковцима, јер је заиста проблем превознику да иде у аутобусу у којем има један или ниједан корисник услуге превоза. Ова информација је сасвим садржајна, довољно је предложено закључака да се унаприједи стање, иако дио тих закључака није у надлежности локалне заједнице. Наредни Нацрт Буџета општине Теслић, који је наредна тачка дневног реда, у цијелости предвиђа значајан део буџетских средстава за финансирање и средњег и основног образовања.“
Предраг Девић – „Мислим да овдје нико ко је дискутовао није изашао да прави било какву политику везано за ову тачку дневног реда. (...) Када је ријеч о приједлогу везаном за дефектолога, то није непотребно. Разумијем да као мала локална заједница нисмо у могућности да остваримо то без комуникације са Министарством здравља и социјалне заштите, Министарством просвјете и кулутуре и свим осталим надлежним министарствима, те да радимо било шта на том плану.“ (...) 

Младен Ђурић – „Беспотребно се отворила полемика у вези са дефектологом, сматрам да је превише паушално било то што су одборници предлагали. Када је наведен приједлог, у образложењу је наведено одређено истраживање, али није речено ко је спровео истраживање, ко је био предмет истраживања, који је био обухват истраживања и који су резултати истраживања. Можемо дискутовати о увођењу логопеда у основно образовање, али за сваки приједлог потребно је спровести озбиљно истраживање, у којем прије свега морају учествовати здравствени радници и сви они што учествују у образовању дјеце.“
Учешће у расправи у виду кривог навода и реплика су уествовали: Синиша Гаврић (криви навод), Младен Ђурић (реплика) и Стојан Смиљанић (реплика).

Недељко Керић – „Није нам потребна никаква студија да нам каже колико дјеце има проблема са говором. Приликом уписа у нову школску годину, у свим часописима, гласилима, гостују логопеди на телевизијама, нажалост, свако десето дијете има проблема са говором које упише први резред. Стварно је тужно ако неко мисли да ми убиремо политичке поене на оваквој теми. Као предсједник Клува одборника СНСД-а тврдим да ово није никакав популизам и стојим иза тога.“ (...)
Радислав Ђурић – „Ови подаци су  жалосни, много тога се мора десити да бисмо ово зауставили, али сви можемо допринијети да покушамо на неки начин зауставити људе да се одавдје исељују. Када сам похађао основну школу у Блатници, тада је било 1250 ученика, а тренутно 170 дјеце похађа основну школу у Блатници. Сви смо ми за то криви, а највише је крива политика. Због тога највише људи одлазе у иностранство.“ (...)
Милан Миличевић – „Сви материјали који се припремају, све оно што се овдје у име Општинске управе Теслић каже, није прошло да с тим нисам упознат, јер је то мој посао и моја обавеза. С друге стране, није моја обавеза да сједим на сједницама СО Теслић. Волио бих да имам више времена да сједим и да разговарамо на сједницама, а и приватно. Нажалост, имам много обавеза, али ништа не трпи зато што службе и надлежна одјељења фукнционишу тачно онако како треба да функционишу. Некада гријеше, некада раде добро, али тако сви радимо који се бавимо овим или оним послом. (...) Стварно не волим причу када се говори како нема пројеката из Општине Теслић према Влади Републике Српске и како нема сарадње Начелника општине Теслић са Владом Републике Српске. То је постала једна флоскула и кад нема шта да се каже, помиње се како општина не шаље никакве пројекте према Влади Републике Српске. Замолићу по ко зна који пут да урадимо исту ствар коју смо до сада много пута урадили, да поново избацимо све пројекте, све апликације које смо од 2012. године до данас сваке године аплицирали према свим министарствима Владе Републике Српске. Има их јако много, нажалост, један мали, симболичан дио је реализован. (...) Ако неко мисли да овдје неко сматра како Општини Теслић, Дому здравља или школама није потребан логопед, то није тачно да неко тако мисли, али постоје процедуре и начин на који се то остварује. Није тачно да су у питању паре, за такве ствари никада нису проблем паре. Раније у школама није било психолога, па се промијенио закон и процедуре које иду преко Народне скупштине РС, надлежних министарстава, па сада већ дуго времена има психолог у свакој школи, има и педагог и добро је да има. Према томе, знају се процедуре којима се то може остварити. (...) Превоз ученика је регулисан онако како је закон дефинисао и издвајамо значајна средства за превоз. Питање је да ли тај превоз функционише како треба, зато што превоз финаснирају родитељи, суфинансира министарство и суфинансира општина. Овдје није речено да Општина Теслић у 100% износу финансира дио релација које превознику министарство не признаје. То су продужене релације за неке путне комуникације гдје има двије или више станица од крајње тачке гдје постоји мањи број дјеце која би требала да иду пјешице. (...) Што се тиче школа, имамо одличну сарадњу са њима. Немамо ингеренцију над школама, али немамо никаквих проблема и ту можемо много тога да урадимо. Генерални проблем свих локалних заједница јесте пренос многих ингеренција, које су на нивоима министарстава Владе Републике Српске, на локалне заједнице, што је према мом ставу превише. Локални буџети не могу 'носити' све, могу до одређене тачке пуцања, али све више је тога што се преноси прећутно са републичког на локални буџет. Ми то још увијек издржавамо зато што нисмо презадужена општина, али не знам до кад ћемо то успијевати. (...) Замолићу да се за наредну сједницу СО барем таксативно наведу у једном документу и да се подијели свим одборницима сви пројекти и све апликације према свим министарствима Владе Републике Српске које смо поднијели и списак оних који су одобрени, а и списак оних који нису одобрени.“ 
Учешће у расправи у виду реплике је дао одборник Радислав Ђурић. 
Предсједник СО је дао на гласање Информацију о стању основног и средњег образовања на подручју општине Теслић са прегледом успјеха ученика на крају школске 2022/23. године, уписом ученика у прве разреде основних и средњих школа за школску 2023/24. годину и приједлогом мјера за побољшање стања, Информација је усвојена са:

Гласање: 17 „ЗА“, 0 „ПРОТИВ“, 0 „ИЗДРЖАНИ“, остали одборници се нису изјаснили.

Ад. 3.
Информација о извршењу Буџета општине Теслић за период I-IX 2023. године;
Предраг Девић – „Из информације видимо да се неки од планираних непореских прихода неће остварити. Приходи на давања у закуп објеката Општини Теслић су у првих девет мјесеци остварени за само 44%, приходи од земљишне ренте остварени су са свега 53%, накнаде за промјену намјене пољопривредног земљишта остварени су са свега 63%, концесионе накнаде за коришћење природних добара остварени су са свега 37%. Из овога се може закључити да је Буџет општине Теслић за 2023. годину нереално планиран, а на то смо упозоравали још у самом нацрту. С друге стране, расходи буџета намијењени бруто платама се за прих девет мјесеци остварили скоро 80%, што показује да је било новог запошљавања у самој Општинској управи и у јавним установама које су под ингеренцијом Општине Теслић. Занима ме како ће се исфинансирати плате до краја године, с обзиром на то да сте потрошили на што нисте планирали? Када су у питању расходи за услуге одржавања животне средине, у које су намјене ова средства потрошена, јер је за првих девет мјесеци потрошено 948.161,00 КМ, односно 82% планираних средстава? Замолио бих начелницу Одјељења за финансије да објасни одборницима шта је исплаћено 386.687,00 КМ са ставке 'Остали издаци' – неизмирене обавезе, да ли су то обавезе из ранијих година и ако јесу које су то обавезе и зашто нису исплаћене на вријеме? Из Информације видимо да је Кабинет начелника потрошио 32.000,00 КМ за прославе државних празника и протоколарних посјета и не знам да ли смо имали неке значајније посјете у првих девет мјесеци. За првих девет мјесеци потрошено је 204.000,00 КМ на јубиларне награде и на регресе, а трагедија је да није ништа исплаћено за подстицаје привредницима на Општини Теслић, а планирано је било да се утроши 200.000,00 КМ.“
Учешће у расправи у виду реплика су дали одборници Мирослав Липовчић и Предраг Девић.

Стојан Смиљанић – „Из Информације о извршењу Буџета општине Теслић за период I-IX 2023. године видимо да је буџет рационално планиран. Надам се да ће Одјељење за финансије заједно са Начелником општине Теслић успјети да уравнотежи приходовну и расходовну страну и да ће се дефицит од 500.000, 00 КМ до краја године истопити.“

Синиша Гаврић – „Говорили смо раније да бџует није добро планиран, да је буџет потрошачки и да нема никакав развојни елемент. Моје конкретно питање је везано за невладине организације, у Информацији је наведено да су све обавезе према њима извршене. Да ли је тај податак тачан, јер имам информације да појединим организацијама није исплаћен износ у цијелости.“ (...)
Предсједник СО је дао на гласање Информацију о извршењу Буџета општине Теслић за период I-IX 2023. године, Информација је усвојена са:
Гласање: 17 „ЗА“, 0 „ПРОТИВ“, 0 „ИЗДРЖАНИ“, остали одборници се нису изјаснили.

Ад. 4.
Нацрт Буџета oпштине Теслић за 2024. годину:
Уводно излагање је изнијела Деана Вуковић, начелница Одјељења за финансије.
Предсједник СО је констатовао да је на клупе подијељено мишљење Министарства за финансије када је у питању Нацрт Буџета општине Теслић за 2024. годину. Такође, обавијестио је Скупштину да је засједала Комисија за буџет и финансије и то у трочланом саставу, јер су били одсутни Ђорђе Гајић и Небојша Ђукарић. Комисија је заузела став и са три гласа ЗА прихватила предложени Нацрт Буџета општине Теслић за 2024. годину.

Предраг Девић – „Зашто се приходи од комуналне таксе на фирму повећани са 5.000,00 КМ на 30.000,00 КМ, да ли је износ повећан на основу значајног повећања броја фирми у Општини Теслић, да ли је то због повољног привредног амбијента? Мислим да нисте реално планирали повећање пореза на приходе од самосталних дјелатника и дјелатности. Планирано је повећање за скоро 30%, што мислим да је нереално. Исто мислим да није реално да ће се приходи од пореза на лична примања увећати за 25%, без обзира на то што ће највјероватније доћи до повећања најниже плате. Такође, видимо из нацрта буџета да сте новчана средства 'помоћи пензионерима' дупло умањили и дајем примједбу на овај износ који је смањен за 50% и сматрам да то није у реду, а с друге стране сте повећали ставка за помоћ појединцима.“ (...)
Стојан Смиљанић – „Клуб одборника СДС-а сматра да је Буџет општине Теслић за 2024. годину који је планиран у износу од 33.850.000,00 КМ оправдан и рационалан. Буџет је у исто вријеме развојни, социјални и покрива текуће трошкове буџетских корисника. За капитална улагања је планирано 2.680.000,00 КМ који ће бити распоређени кроз програме који ће бити донесени у мартовском засједању СО Теслић. Већина ставки је остала на прошлогодишњем нивоу, а увећана су средства за: стипендије у износу од 20.000,00 КМ, за борачке категорије 50.000,00 КМ, за помоћ вјерским заједницама што се тиче пројектне документације, давања за социјалне категорије су увећана за скоро 500.000,00 КМ, а износ од 500.000,00 КМ финансира Влада Републике Српске.“
Синиша Гаврић – „Нацрт Буџета општине Теслић за 2024. годину није добро планиран. Из године у годину се показује да се не поштује ни усвојени буџет, ни да имамо планирана средства да се утроше онако како буду предвиђена и самим тим долазимо у ситуацију да је за првих девет мјесеци буџет у дефициту преко 500.000,00 КМ. (...) Овај буџет нема никаквог смисла, он је чисто потрошачки, социјални буџет и нема везе са реалношћу и само је преписивање из године у годину. Нема ништа развојно, нема ништа ни за младе, немате ниједан нови приједлог за младе брачне парове, а било који приједлог који од предложимо, сматрате да је то је популизам и политика. 
Учешће у расправи у виду реплика су дали одборници Стојан Смиљанић и Синиша Гаврић.
Деана Вуковић – „Када су у питању инвестиције, постоји Програм јавних инвестиција Републике Српске, гдје све општине и јавне институције могу да аплицирају. Комунална такса за истакнуту фирму је укинута у 2022. години, прво је била планирана, па је ребалансом буџета смањена на 5.000,00 КМ. При томе смо направили један превид, јер нисмо рачунали да има фирми које дугују таксу на истакнуту фирму, тако да у складу са информацијама и консултацијама у министарству, ставили смо износ од 30.000,00 КМ, јер сматрамо да ће отприлике толико иносити стари дугови, тако да ова такса на истакнуту фирму од 2022. године не постоји. Приходи на лична примања и примања од самосталних дјелатности су планирана у складу са извршењем и не уплаћује се сваки мјесец исто. Узели смо као показатељ десети мјесец и колико је било у десетом мјесецу, а надам се да неће доћи до смањења радника у Републици Српској и Општини Теслић, помножили смо са 12 и добили смо ту цифру. Што се тиче пензионера, планирано је у складу са извршењем, али не толико колико смо планирали зато што велики број пензионера спада у борачку категорију, тако да износ од 55.000,00 КМ што је планирано више за борачку категорију, више се рачуна да ће се један велики дио пензионера прелити у борачка давања.“
Учешће у расправи у виду реплике је дао одборник Предраг Девић.

Предсједник СО је дао на гласање Нацрт Буџета општине Теслић и да се упути на Јавну расправу:
Гласање: 17 „ЗА“, 8 „ПРОТИВ“, 0 „УЗДРЖАНИ“.

а) Нацрт Одлуке о усвајању Буџета општине Теслић за 2024. годину; 
Предсједник СО је дао на гласање Приједлог Одлуке о усвајању Буџета општине Теслић за 2024. годину, Одлука је усвојена са: 

Гласање: 17 „ЗА“, 8 „ПРОТИВ“, 0 „УЗДРЖАНИ“.
б) Нацрт Одлуке о извршењу Буџета општине Теслић за 2024. годину;
Предсједник СО је дао на гласање Приједлог Одлуке о извршењу Буџета општине Теслић за 2024. годину, Одлука је усвојена са: 

Гласање: 17 „ЗА“, 8 „ПРОТИВ“, 0 „УЗДРЖАНИ“.
Клуб одборника СНСД-а је затражио паузу од 10 минута. (12:16)
Ад. 5.
Приједлог Одлуке о висини стопе пореза на непокретности на подручју општине Теслић за 2024. годину;
Предраг Девић – У име Клуба одборника СНСД-а, предлажем Амандман на Приједлог Одлуке о висини стопе пореза на непокретности на подручју општине Теслић за 2024. годину:

АМАНДМАН

нa Приједлог Одлуке о висини стопе пореза на непокретности на подручју општине Теслић за 2024. годину

Предлажемо да се стопа пореза на непокретности смањи на начин:

Стопа пореза на непокретности са предложених 0,12% да се смањи на 0,06%.

Стопа пореза на непокретности у којима се непосредно обавља производна дјелатност да се смањи са предложених 0,09% на  0,04%.

Од плаћања пореза на непокретности да се ослободе лица која су у 2024. години купила прву стамбену јединицу.

Циљ амандмана је да се грађани који купе прву стамбену јединицу ослободе плаћања пореза на непокретности у тој години.
Стојан Смиљанић – Рекао је да су стопе пореза на непокретности реалне и неопходне за пуњење буџета, тако да сматра да су ове стопе рационално исказане.
С обзиром на то да предлагач не прихвата Амандман предложен од Клуба одборника СНСД-а, предсједник СО је дао на гласање Амандман на Приједлог Одлуке о висини стопе пореза на непокретности на подручју општине Теслић за 2024. годину:

Гласање: 6 „ЗА“, 0 „ПРОТИВ“, 16 „УЗДРЖАНИ“.

Предсједник СО је дао на гласање Приједлог Одлуке о висини стопе пореза на непокретности на подручју општине Теслић за 2024. годину, Одлука је усвојена са:

Гласање: 16 „ЗА“, 6 „ПРОТИВ“, 0 „УЗДРЖАНИ“.
Ад. 6.
Приједлог Одлуке о висини вриједности непокретности по зонама на подручју општине Теслић;
Пошто није било пријављених за расправу, предсједник СО је дао на гласање Приједлог Одлуке о висини вриједности непокретности по зонама на подручју општине Теслић, Одлука је усвојена са:
Гласање: 16 „ЗА“, 6 „ПРОТИВ“, 0 „УЗДРЖАНИ“.
Ад. 7.
Приједлог Одлуке о начину и условима продаје градског грађевинског земљишта непосредном погодбом на локалитету Трг српских бораца;
С обзиром на то да је предсједник СО морао напустити сједницу СО Теслић због приватних обавеза (одласка на сахрану), потпредсједник СО, Мехмед Дубравац, ће преузети вођење рада у СО Теслић.

У сали је тренутно присутно 22 одборника.

Пошто није било пријављених за расправу, потпредсједник СО је дао на гласање Приједлог Одлуке о начину и условима продаје градског грађевинског земљишта непосредном погодбом на локалитету Трг српских бораца, Одлука је једногасно усвојена:

Гласање: ЈЕДНОГЛАСНО „ЗА“ (22 одборника).

Ад. 8.
Приједлог Одлуке о начину и условима продаје градског грађевинског земљишта непосредном погодбом за потребе храма у Српској православној црквеној општини Блатница;
Пошто није било пријављених за расправу, потпредсједник СО је дао на гласање Приједлог Одлуке о начину и условима продаје градског грађевинског земљишта непосредном погодбом за потребе храма у Српској православној црквеној општини Блатница, Одлука је једногасно усвојена:

Гласање: ЈЕДНОГЛАСНО „ЗА“ (22 одборника).

Ад. 9.
Приједлог Одлуке о начину и условима продаје градског грађевинског земљишта непосредном погодбом на локалитету Кнежпоље;
Пошто није било пријављених за расправу, потпредсједник СО је дао на гласање Приједлог Одлуке о начину и условима продаје градског грађевинског земљишта непосредном погодбом на локалитету Кнежпоље, Одлука је једногасно усвојена:

Гласање: ЈЕДНОГЛАСНО „ЗА“ (22 одборника).

Ад. 10. Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“;
Пошто није било пријављених за расправу, потпредсједник СО је дао на гласање Приједлог Одлуке о начину и условима продаје неизграђеног градског грађевинског земљишта путем лицитације на локалитету Пословне зоне „Ланара“, Одлука је једногасно усвојена:

Гласање: ЈЕДНОГЛАСНО „ЗА“ (23 одборника).

Ад. 11. Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“;
Пошто није било пријављених за расправу, потпредсједник СО је дао на гласање Приједлог Рјешења о именовању Комисије за спровођење лицитације за продају градског грађевинског земљишта на локалитету Пословне зоне „Ланара“, Рјешење је једногасно усвојено:

Гласање: ЈЕДНОГЛАСНО „ЗА“ (23 одборника).

Ад. 12. Нацрт Програма рада Скупштине општине за 2024. годину;
Синиша Гаврић – „У односу на прошлу годину, једино се у двије одлуке разликује Нацрт Програма рада СО. Као Клуб одборника СНСД-а смо тражили у више наврата, а тражићемо поново прије усвајања Приједлога Програма рада СО Теслић за 2024. годину да се уврсти: Одлука о директном преносу сједница СО Теслић, Одлука о дневним финансијским трансакцијама, Одлука о нерадној недјељи, Одлука о превозу ученика на подручју Општине Теслић, Стратегија развоја социјалног становништва у Општини Теслић. Шта је са Одлуком да Општина Теслић добије статус града, да ли се одустало од тога?“ (...) 
Потпредсједник СО је дао на гласање Нацрт Програма рада Скупштине општине за 2024. годину, који је усвојен са:

Гласање: 15 „ЗА“, 0 „ПРОТИВ“, 6 „УЗДРЖАНИ“.
Ад.13. Приједлог Одлуке о расписивању Јавног конкурса за избор и именовање једног члана Одбора за жалбе Општинске управе Теслић;
Пошто није било пријављених за расправу, потпредсједник СО је дао на гласање Приједлог Одлуке о расписивању Јавног конкурса за избор и именовање једног члана Одбора за жалбе Општинске управе Теслић, Одлука је усвојена са:

Гласање: 16 „ЗА“, 0 „ПРОТИВ“, 5 „УЗДРЖАНИ“.
Ад. 14. Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић;
Потпредсједник СО је најавио кратку паузу ради засједања Комисије за изборе, именовања и мандатна питања. (12:34)
Александар Шакановић – „Комисија за изборе, именовања и мандатна питања је засједала на својој V редовној сједници ради разматрања једне тачке дневног реда, а ради се о Приједлогу Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић. Комисија је засједала у пуном саставу, тако да смо имали кворум за рад. За чланове Комисије предложени су:
1. Бранка Шајиновић, за предсједника,

2. Бранка Јотановић, за члана,

3. Игор Секулић, за члана,

4. Огњен Лукић, за члана и

5. Ђорђе Шкребић, за члана.

Комисија је гласала на сљедећи начин:

Гласање: 4 „ЗА“, 1 „ПРОТИВ“, 0 „УЗДРЖАНИ“.
Ово је коначан приједлог Комисије за избор, именовања и мандатна питања који дајемо СО Теслић да даљњу процедуру и разматрање.“

Пошто није било пријављених за расправу, потпредсједник СО је дао на гласање Приједлог Рјешења о именовању чланова Комисије за спровођење поступка Јавног конкурса за избор и именовање једног члана Одбора за жалбе Општинске управе Теслић, Рјешење је усвојено са:

Гласање: 16 „ЗА“, 5 „ПРОТИВ“, 0 „УЗДРЖАНИ“.
Ад. 15. Приједлог Одлуке о оснивању Савјетодавног тијела за заштиту потрошача услуга од општег економског интереса;
Пошто није било пријављених за расправу, потпредсједник СО је дао на гласање Приједлог Одлуке о оснивању Савјетодавног тијела за заштиту потрошача услуга од општег економског интереса, Одлука је усвојена са: 

Гласање: 17 „ЗА“, 0 „ПРОТИВ“, 8 „УЗДРЖАНИ“.
Ад. 16. Приједлог Одлуке о иницијативи за добијање посебног статуса Јавне установе ОШ „Петар Кочић“ Угодновић;
Пошто није било пријављених за расправу, потпредсједник СО је дао на гласање Приједлог Одлуке о иницијативи за добијање посебног статуса Јавне установе ОШ „Петар Кочић“ Угодновић, Одлука је једногласно усвојена:
Гласање: ЈЕДНОГЛАСНО „ЗА“ (25 одборника).
Ад. 17. Одборничка питања – Није било постављених одборничких питања.
Ад. 18. Разно – Није ништа предвиђено.
Како је у потпуности исцрпљен дневни ред за ХXVIII редовну сједницу, Потпредсједник СО је исту закључио у 12:46 часова.

НАПОМЕНА: Саставни дио овог Извода из записника је тонски снимак са ХXVIII редовне сједнице Скупштине општине Теслић, одржане 27.11.2023. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

